বাংলাদেশের প্রথিতযশা শিক্ষাবিদ, সমাজবিজ্ঞানী, বর্তমান রাজশাহী বিশ্ববিদ্যালয়ের উপাচার্য- প্রফেসর ড.মুহাম্মদ মিজান উদ্দিন ১৯৫৩ সালের ২৬ সেপ্টেম্বর চাঁপাইনবাবগঞ্জের শিবগঞ্জ উপজেলার বিনোদপুর ইউনিয়নের আইড়ামারী গ্রামে জন্মগ্রহণ করেন। তাঁর পিতা প্রয়াত রইস উদ্দিন মাস্টার ও মাতা প্রয়াত মজিবা বেগম। তিনি রাজশাহী বিশ্ববিদ্যালয় থেকে সমাজবিজ্ঞানে কৃতিত্বের সাথে বি.এ (প্রথম বিভাগে প্রথম) এবং এম.এ ডিগ্রী অর্জন করেন। তিনি কানাডার আলবার্ট ইউনিভার্সিটি থেকেও এম.এ ডিগ্রী লাভ করেন। মেধাবী ছাত্র মুহাম্মদ মিজান উদ্দিন ভারতের জহুরলাল নেহেরু বিশ্ববিদ্যালয় থেকে পি.এইচ.ডি ডিগ্রী অর্জন করেন। ১৯৭৮ সালে তিনি রাজশাহী বিশ্ববিদ্যালয়ের সমাজবিজ্ঞান বিভাগে প্রভাষক হিসেবে কর্মজীবন শুরু করেন। পরবর্তীতে ১৯৮১ সালে সহকারী অধ্যাপক, ১৯৮৭ সালে সহযোগী অধ্যাপক এবং ১৯৯৪ সালে অধ্যাপক পদে উন্নিত হন। ড.মিজান উদ্দিন রাজশাহী বিশ্ববিদ্যালয়ের সমাজবিজ্ঞান বিভাগের চেয়ারম্যান, ডিনসহ বিশ্ববিদ্যালয়ের সিনেট সদস্য, টিচার্স এ্যাসোসিয়েশসের সাধারণ সম্পাদক/সভাপতির দায়িত্ব পালন করেন। দেশ-বিদেশের বিভিন্ন পত্র-পত্রিকা, জার্নালে তাঁর গবেষণামূলক বিভিন্ন প্রবন্ধ, নিবন্ধ প্রভৃতি প্রকাশিত হয়েছে। বর্তমানে রাজশাহী বিশ্ববিদ্যালয়ের সম্মানিত উপাচার্য হিসেবে দায়িত্ব পালন করছেন প্রফেসর ড.মুহাম্মদ মিজান উদ্দিন। ব্যক্তিগত জীবনে এক মেয়ের জনক ড.মিজানের স্ত্রী মোমেনা জিন্নাত বিউটি বর্তমানে রাজশাহী বিশ্ববিদ্যালয়ের অধীনস্থ প্রাথমিক বিদ্যালয়ের প্রধান শিক্ষকের দায়িত্ব পালন করছেন। {অসমাপ্ত…/বিস্তারিত প্রকাশিতব্য মূল গ্রন্থ- ‘আলোকিত চাঁপাইনবাবগঞ্জ’ (চাঁপাইনবাবগঞ্জের দু’শো বছর ইতিহাসের বিশিষ্ট ব্যক্তিদের সংক্ষপ্তি জীবনী)}